Jean-Baptiste Lamy

Jean-Baptiste Lamy (født 11. oktober 1814 i Lempdes i Puy-de-Dôme i Auvergne i Frankrike, død 13. februar 1888 i Santa Fe i New Mexico i USA) var en fransk katolsk misjonær i USA og første erkebiskop av Santa Fe fra 1875 til 1885. Han stod bak byggingen av katedral-basilikaen Saint Francis of Assisi i Santa Fe.

Hans liv i det amerikanske Vesten inspirerte Willa Cathers berømte roman Death Comes for the Archbishop.

Liv og virke

Bakgrunn
Jean-Baptiste Lamy tok klassiske studier ved forberedelsesseminaret i Clermont, samt teologi ved presteseminaret i Montferrand, ledet av St. Sulpicius’ presteselskap.

Prest
Han ble presteviet i Montferrand den 22. desember 1838.  Etter noen måneder som sjelesørger for sitt opprinnelsesbispedømme, ble han misjonær i Ohio i USA etter innbydelse fra biskop John Baptist Purcell av Cincinnati.

Etter å ha ankommet Nord-Amerika, virket fader Lamy i delstatene Ohio og Kentucky.

Apostolisk vikar og titulærbiskop
Den 23. juli 1850 ble han utnevnt av pave Pius IX til biskop for det nye apostoliske vikariat for delstaten New Mexico, og samtidig til titulærbiskop av Agathonice, og det tok noe tid før denne nyheten nådde ham. Han ble bispeviet den 24. november 1850 averkebiskop Martin Spalding av Louisville; medkonsekrerende var biskop Jacques-Maurice De Saint Palais av Vincennes og biskop Louis Amadeus Rappe av Cleveland.

Han ble en av en lang rekke franskmenn som utforsket, handlet og bosatte seg i New Mexico siden 1500-tallet, mange av dem franske prester som dominerte New Mexicos katolske kirke fra 1841 til 1914.

Da Lamy ankom Santa Fe den 9. august 1851 ble han ønsket velkommen av territoriets governør James S. Calhoun og mange andre. Men Juan Felipe Ortiz, en spansk prest med ansvar for administrasjonen av den katolske kirke i New Mexico, fortalte Lamy at han og den lokale geistlighet ikke anerkjente hans myndighet og ville forbli tro mot biskop José Antonio Laureano de Zubiría y Escalante av bispedømmet Durango, som hadde besøkt Santa Fe bare noen få måneder tidligere. Lamy skrev til Zubiría og bad ham forklare de endrede ansvarsforhold til prestene i New Mexico. Da han ikke mottok noe svar, reiste han personlig til Durango for å møte Zubiría, og viste ham det pavelige dokument som utnevnte Lamy. I lys av dette gikk biskop Zubiría med på å informere prestene om endringen.

Biskop av Santa Fe
Den 23. juni 1853 ble vikariatet New Mexico elevert til bispedømme, og Lamy ble utnevnt til første biskop av Santa Fe.

Hans tidlige innsats fokuserte på å reformere kirken i New Mexico; han satte en stopper for konkubinatet til visse prester hadde funnet seg til rette i, og avskaffet blant annet penitentes og noen andre religiøse brorskap. Videre beordret han bygging av flere kirker i sitt bispedømmet og fortsatte etableringen av nye menigheter og skoler.

Han deltok på Første Vatikankonsil fra 1869 til 1870.

Første erkebiskop av Santa Fe
Den 12. februar 1875 ble bispedømmet Santa Fe hevet til rang som erkebispedømme; Biskop Lamy ble da dets første erkebiskop. Han påtok seg byggingen av katedralen (Saint Francis Cathedral) i Santa Fe, så vel som Loretto Chapel. Den henholdsvis nyromanske og nygotiske stil disse bygningene ble reist i minner om visse franske kirker som var kjente for Jean-Baptiste Lamy.

Den 1. mai 1885 konsekrerte han Peter Bourgade til biskop; Bourgade skulle senere ble Santa Fes fjerde erkebiskop.

Den første erkebiskop av erkebispedømmet Santa Fe trakk seg tilbake i juli 1885 til sin residens nord for byen (Bishop's Lodge). 

Erkebiskopen som etterfulgte ham, Jean-Baptiste Salpointe, var også en franskmann opprinnelig fra Auvergne.

Erkebiskop Jean-Baptiste Lamy døde av lungebetennelse den 14. februar 1888 i en alder av 74 år. 

Hans levninger hviler i krypten til katedralbasilikaen i Santa Fe.

Episkopalgenealogi 
Hans episkopalgenealogi er:

 Kardinal Scipione Rebiba (1504-1577) 
 Kardinal Giulio Antonio Santori (1532-1602) * bispeviet 1566
 Kardinal Girolamo Bernerio (1540-1611) *1586
 Erkebiskop Galeazzo Sanvitale (1566-1622) *1604
 Kardinal Ludovico Ludovisi  (1595-1632) *1621
 Kardinal Luigi Caetani (1595-1642) *1622
 Kardinal Ulderico Carpegna (1595-1679) *1630
 Kardinal Paluzzo Paluzzi Altieri degli Albertoni (1623-1698) *1666
 Kardinal Gasparo Carpegna (1625-1714) *1670
 Kardinal Fabrizio Paolucci (1651-1726) *1685
 Kardinal Francesco Barberini den yngre (1662-1738) *1721
 Kardinal Marcello Lante Montefeltro Della Rovere (1695-1773) *1732
 Biskop Charles Walmesley (1722-1797) *1756
 Erkebiskop John Carroll (1735-1815) *1790
 Biskop Benedict Joseph Flaget (1763-1850) *1810
 Erkebiskop Martin John Spalding (1810-1872) *1848
 Erkebiskop Jean-Baptiste Lamy (1814-1888) *1850

Referanser

Kilder

Katolske biskoper fra USA
Franske katolske biskoper
Ikkeamerikanske katolske biskoper i USA
Katolske misjonærer
Franske misjonærer
misjonærer i USA
Deltakere på Første Vatikankonsil
Linjen Rebiba
Personer fra departementet Puy-de-Dôme